Des del naixement de la renda mínima d'inserció (RMI) l'any 1990, aquesta acció de solidaritat de caràcter universal envers els ciutadans i ciutadanes amb greus dificultats econòmiques i socials que els presta suport per atendre les seves necessitats bàsiques per viure en societat, amb els recursos convenients per mantenir-se i afavorir la seva inserció, ha acollit a més de 100.000 persones, provinents o integrades, en la seva majoria, per famílies de tipus nuclear -formades per pare, mare i fills/es- o per llars unipersonals.
Això no obstant, en els darrers anys, s'ha evidenciat en la societat -i particularment en el si de la renda mínima d'inserció-, una variació en les estructures familiars i formes de convivència, materialitzada en el fort creixement de les famílies de tipus monoparental, així com també de les persones individuals que viuen soles, motivat, entre altres causes, per l'elevat nombre de separacions.
Com a conseqüència d'aquests canvis, la renda mínima d'inserció ha anat adaptant la cobertura que atorga a les noves necessitats dels seus col·lectius.
Així, doncs, l'RMI s'ha regulat, des dels seus inicis i abans de l'aprovació de la Llei, pel Decret 144/1990, el Decret 213/1991, d'1 d'octubre, i el Decret 228/1995, de 25 de juliol.
Amb l'aprovació de la Llei 10/1997, de 3 de juliol, de la renda mínima d'inserció, és va universalitzar la prestació i es va donar un tracte integral als instruments d'inserció social i laboral per intentar evitar les situacions de pobresa i marginació.
Com a desplegament d'aquesta Llei es va publicar el Decret 306/1998, d'1 de desembre, modificat pel Decret 118/2001, de 2 de maig, i el Decret 316/2001, de 20 de novembre.
Amb aquests decrets es van introduir els nous ajuts complementaris ajustats a les necessitats o mancances de determinats col·lectius i es va modificar lleugerament el tractament de la inserció laboral, entre altres coses.
Finalment, amb la publicació del Decret 339/2006, de 5 de setembre, es va pretendre incidir més profundament en l'estimulació de la inserció laboral, millorar l'adaptació a la flexibilitat laboral, millorar el tractament de les famílies monoparentals, ampliar les excepcions en la concessió o el manteniment de la prestació en situacions de pobresa severa, redefinir el complement de dependència en determinats supòsits i ampliar la pròrroga anual dels ajuts complementaris mensuals.
El 16 febrer de 2005 es firmà l'Acord estratègic per a la internacionalització, la qualitat de l'ocupació i la competitivitat de l'economia catalana entre la Generalitat de Catalunya i els agents socials.
Entre els diferents acords adoptats, en l'apartat corresponent a la inclusió social, hi figura la mesura número 85, en la qual s'insta com a mesura de treball redissenyar la renda mínima d'inserció per tal d'adaptar-la al nou mapa d'exclusió social de Catalunya amb vista a establir la percepció d'una renda que garanteixi uns ingressos de supervivència a aquelles persones en situació d'exclusió.
Per donar compliment d'aquest Acord estratègic i per tal de continuar incidint amb la filosofia adoptada des dels inicis de la renda mínima d'inserció pel que fa a protegir amb més intensitat les famílies que més ho necessiten, s'ha cregut convenient ampliar l'import atorgat a determinats ajuts complementaris que es van crear l'any 2001, els quals tindran un increment del 50%.
Amb aquesta mesura, les famílies percebran mensualment un import que estarà a un nivell equilibrat si ho posen en relació amb l'import del subsidi d'atur, del salari mínim interprofessional així com del conjunt de les prestacions de protecció pública.
D'altra banda, també s'ha valorat la necessitat d'implementar uns nous ajuts complementaris de tipus econòmic vinculats a la inserció laboral, a l'efecte d'estimular l'esforç que han de fer les persones destinatàries de la renda mínima d'inserció per ser contractades o els autònoms per iniciar una activitat en un règim especial de la Seguretat Social.
Aquests ajuts permetran que aquestes persones destinatàries, en cas que siguin contractades o iniciïn una activitat en règim d'autònoms, puguin percebre un complement durant un període no superior a dotze mesos mentre tenen la prestació econòmica suspesa o extingida per inserció laboral.
L'import d'aquest ajut complementari està referenciat en un percentatge de l'import de la prestació bàsica l'RMI vigent en cada moment.
Així mateix, aquest Decret fixa la nova quantia de la prestació bàsica de l'RMI per a l'any 2007, que és el resultat d'aplicar, d'una banda, la mesura 85 de l'acord estratègic abans esmentat i, de l'altra, la regularització de la inflació de l'any 2006 prevista a l'article 21 de la Llei 10/1997, de 3 de juliol, de la renda mínima d'inserció.
D'acord amb aquestes premisses, la prestació bàsica que a l'any 2006 és de 349,45 euros mensuals passarà a ser de 385,00 euros amb efectes l'1 de gener de 2007.
Finalment, s'ha aprofitat aquest nou Decret per fixar com a sistema d'actualització dels nous imports anuals de tots els ajuts complementaris el previst a l'article 21 de la Llei 10/1997, de 3 de juliol, que estableix la regularització dels endarreriments en concepte de desviació d'IPC i la seva previsió per a l'exercici següent.
També s'aprofita aquest nou Decret per modificar l'article 17 del Decret 339/2006 de 5 de setembre, per aconseguir un estímul addicional a la contractació de persones destinatàries de l'RMI dels fills/es dels/de les titulars que tinguin menys de trenta anys, deixar-los de computar econòmicament a la unitat familiar i, per tant, no deduir els ingressos en concepte de salari de forma indefinida fins assolir aquella edat.
En virtut del que s'ha exposat, d'acord amb la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta dels consellers/eres de Treball i Indústria, de Benestar i Família i d'Educació i Universitats, escoltats el Comitè de Seguiment de la Renda Mínima d'Inserció, el Consell General de Serveis Socials, el Consell Sectorial d'Atenció Primària i el Consell de Treball, Econòmic i Social de Catalunya, i d'acord amb el dictamen de la Comissió Jurídica Assessora i el Govern de la Generalitat,
L'objecte d'aquest Decret és la creació d'uns nous ajuts complementaris a la prestació econòmica de l'RMI quan es produeixi una inserció laboral d'una de les seves persones destinatàries, així com la modificació de l'import atorgat als ajuts complementaris per fills/es menors de setze anys, per fills/es discapacitats/des i per famílies monoparentals que figuren a l'article 16.2.1 del Decret 339/2006, de 5 de setembre, i la fixació de la prestació bàsica de l'RMI per a l'any 2007.
Modificació de l'article 16.2 del Decret 339/2006, de 5 de setembre
Es modifica l'article 16.2 del Decret 339/2006, de 5 de setembre, el qual queda redactat de la manera següent:
"16.2.1 A l'empara del que disposa l'article 3.1.f) de la Llei 10/1997, de 3 de juliol, s'estableixen els ajuts complementaris següents:
"a) Ajut complementari mensual per cada fill i filla menor de 16 anys per un import del 75% de la quantia abonada en concepte de primer membre addicional de la unitat familiar.
Aquest ajut es podrà prorrogar fins a l'edat de 18 anys si el fill o la filla està cursant estudis que poden millorar les seves possibilitats d'inserció laboral.
"b) Ajut complementari mensual per cada fill i filla que tingui reconeguda una disminució d'almenys un 33%, per un import del 150% de la quantia abonada en concepte de primer membre addicional de la unitat familiar.
L'ajut s'abonarà en qualsevol cas fins als 18 anys i més enllà d'aquesta edat si el tant per cent de disminució no arriba al 65%.
"Aquesta prestació no serà compatible amb la que estableix l'apartat a) precedent.
"c) Ajut complementari mensual per a les famílies monoparentals que no percebin pensió per aliments o que tot i que la percebin aquesta sigui igual o inferior a 180 euros mensuals.
L'import de l'ajut complementari serà equivalent al 150% del còmput del primer membre addicional en la unitat familiar.
"d) Ajut complementari mensual per a les persones soles el grau de dependència de les quals no en permeti la inserció laboral.
L'import serà equivalent a la prestació econòmica bàsica de l'RMI dividida en dotze mensualitats.
"S'entén per dependència la situació prolongada durant més d'un any d'atur sense haver obtingut un contracte de treball d'una durada mínima de tres mesos.
No tindran dret al complement aquelles persones titulars que tinguin un grau de disminució legal reconegut igual o superior al 65%.
"e) La part proporcional diària de la prestació econòmica bàsica, a fi d'atendre desplaçaments i despeses extraordinàries en cas d'hospitalització d'un membre de la unitat familiar, amb un màxim de trenta dies dintre de l'any natural.
Aquest màxim es podrà prorrogar en casos excepcionals a criteri de la Comissió Interdepartamental.
"f) Ajut complementari mensual a les famílies de tipus nuclear en què alguna de les seves persones destinatàries s'hagi inserit laboralment mitjançant un contracte de 3 mesos de durada mínima, a temps complet o a temps parcial amb un mínim del 70% de la jornada habitual, o s'hagi donat d'alta en algun dels règims especials de la Seguretat Social.
L'import d'aquest ajut mensual serà el 35% de la prestació bàsica vigent en cada moment i tindrà una durada màxima de sis mesos.
"g) Ajut complementari mensual a les famílies de tipus monoparental en què alguna de les seves persones destinatàries s'hagi inserit laboralment mitjançant un contracte de 3 mesos de durada mínima, a temps complet o a temps parcial amb un mínim del 70% de la jornada habitual, o s'hagi donat d'alta en algun dels règims especials de la Seguretat Social.
A més, i de forma paral·lela, percebrà durant un màxim de dotze mesos l'import equivalent a la suma dels ajuts complementaris que estava percebent aquesta unitat familiar abans de la suspensió o extinció de la prestació econòmica.
"h) Ajut complementari mensual a les persones soles en què el/la titular s'hagi inserit laboralment mitjançant un contracte de 3 mesos de durada mínima, a temps complet o a temps parcial amb un mínim del 70% de la jornada habitual, o s'hagi donat d'alta en algun dels règims especials de la Seguretat Social.
"16.2.2 Els ajuts a), b), c), d) i e) que estableix l'apartat anterior només s'atorgaran en els casos en què les persones beneficiàries disposin únicament dels ingressos de la prestació econòmica de l'RMI.
"16.2.3 Tots els ajuts que estableix aquest article seran gestionats pel Departament de Treball i Indústria.
Els corresponents als apartats a), b), c), d) i e) del 16.2.1 se suspendran o s'extingiran quan desapareguin les condicions o circumstàncies que els hagin motivat, i també quan se suspengui o s'extingeixi la prestació econòmica que estableix l'article 16.1, amb excepció de l'ajut complementari a les famílies monoparentals de l'apartat c) quan es tracti d'una suspensió o extinció per inserció laboral.
En aquest cas, els complements es mantindran durant un període màxim de 12 mesos.
"16.2.4 Els ajuts corresponents als apartats f), g) i h) només s'atorgaran si aquesta inserció laboral comporta la suspensió o extinció de la prestació econòmica.
Aquests ajuts s'atorgaran per a cada ocupació obtinguda sempre i quan la persona destinatària de l'RMI tingui el seu expedient en estat de vigent.
En el supòsit de segones o posteriors noves ocupacions la durada màxima de l'ajut serà el resultat d'haver descomptat el nombre de mesos anteriorment atorgats de la durada màxima prevista als apartats f), g) i h) de l'article 16.2.1 del Decret.
La limitació del màxim de 12 mesos i 6 mesos d'ajut s'entén referida a cada persona destinatària que formi part de la unitat familiar i no com a topall de cada expedient.".
Modificació de l'article 17.2.e) del Decret 339/2006, de 5 de setembre
Es modifica l'article 17.2.e) del Decret 339/2006, de 5 de setembre, el qual queda redactat de la manera següent:
"17.2.e) Qualsevol mena de remuneració percebuda a conseqüència d'un treball obtingut per qualsevol fill/a menor de 30 anys.".
La prestació bàsica de la renda mínima d'inserció per a l'any 2007 serà de 385,00 euros amb efectes d'1 de gener de 2007.
Aquest import ja inclou l'actualització en concepte de desviació per IPC corresponent a l'exercici 2006 i la revalorització per IPC corresponent a l'any 2007 que preveu l'article 21 de la Llei 10/1997, de 3 de juliol, de la renda mínima d'inserció.
Els imports mensuals de tots els ajuts complementaris s'actualitzaran anualment de forma anàloga a com ho faci la prestació econòmica de l'RMI, d'acord amb l'article 21 de la 10/1997, de 3 de juliol, de la renda mínima d'inserció.
Aquest Decret entrarà en vigor el primer dia del mes següent al de la data de la publicació al Diari Oficial de la Generalitat de Catalunya.